
De 

nexu  inter  hygromata  cystica  congenita^  tuinroes  cavernosos 
et  cystides  sanguinolentas  intercedente. 


Hygromata  cystica  congenita  maxime,  ex  quo  ea  Wernh e r uberius  tra- 
ctavit, a medicis  saepius  observata  atque  excussa  sunt.  Hos  tumores  memo- 
rabiles notum  est  ex  maiore  vel  minore  munero  cystidum  constare,  quae  con- 
glomeratae in  tela  coniunctiva  subcutanea  vel  intermusculari  sitae  sunt  et  tum 
clariorem,  tum  fusciorem  continent  liquorem.  Possunt  quidem,  ut  disquisitio- 
nes iam  copiosae  evincunt,  in  omnibus  corporis  locis  obvenire,  sed  collum  et 
regionem  perinaealem  praecipue  occupare  amant.  Collo  quidem  basi  lata 
(v.  lig.  1)  perinaeo  vel  regioni  sacrali  basi  tenui  quasi  pendula  affixa  esse 
solent  (v.  fig.  2.) 

Superiores  opiniones,  illos  tumores  ex  degeneratione  glandularum  cau- 
sisque similibus  prodire,  refutatas  censere  debemus,  postquam  Rokitansky  eam 
sententiam  stabilivit,  originem  ab  hydrope  subcutaneo  in  molli  gelatinosa  tela 
coniunctiva  foetus  repetendam  esse,  quo  haec  tela  in  spatia  illa  cystica  et  re- 
ticulata distendatur.  Quod  verisimile  esse  his  argumentis  probare  licet : 1)  in 
tumoribus  exiguis  creberrime  nulla  reperitur  membrana  terminans,  sed  nor- 
malem telam  coniunctivam  subcutaneam  dispraeparantes  repente  in  cystide 
maxime  superficiali  versamur,  ita  ut  illae  lamellae  telae  coniunctivae  ipsae 
exteriorem  harum  cavernarum  parietem  constituant.  Maioribus  sane  in  tumo- 
ribus id  exspectare  non  licet,  quum  hic  pressione  et  distentione  intrinsecus 
facta  istae  lamellae  in  fasciam  quandam  regularem  explanentur,  quae  sicut 
membrana  peculiaris  totum  circumdat.  2)  Distentio  telae  coniunctivae  nor- 
malis per  aliquod  corpus  alienum  eandem  declarat  cavernarum  formam,  quam  in 
his  tumoribus  invenimus.  Si  e.  gr.  aerem  in  telam  coniunctivam  inflamus 
eamque  subinde  coquendo  in  aceto  induramus,  ita  ut  collabi  nequeat,  in  seg- 
mento plane  parem  conspicimus  ordinem  atque  in  cystidibus  hygromatum  con- 
genitorum. Primitus  scilicet  per  distentionem  nonnisi  communicantia  spatia 
reticulata  et  cavernosa,  tela  quae  vocatur  areolaris,  proferuntur;  quum  vero 
septa  singularum  cavernarum,  i.  e.  distentae  lamellae  telae  coniunctivae  in 
planis  valde  variis  sese  decussatim  perscindant,  fieri  potest,  ut  complures  ha- 
rum lamellarum  ex  partibus  diversis  sic  conveniant,  ut  unam  vel  compagem 
cavernarum  quoquoversus  terminent,  unde  seiuncti  alveoli  oriuntur,  qui  a 
reliqua  tela  areolari  separati  videntur.  In  hygromate  haec  terminatio  eo  etiam 
firmior  reddi  potest,  quod  lamellae  telae  coniunctivae  se  arctius  contingentes 
inter  se  concrescunt.  Quemadmodum  quidem  in  distentione  nostra  artificiali 
aer  agit,  item  in  hygromate  effusus  liquor  modo  serosior,  modo  gelatinosus. 

Hygromata  vero  talem  in  modum  procreata  et  iam  in  vita  intrauterinali 
et  serius,  quando  infans  diutius  vivit,  varia  ratione  immutari  possunt.  Primum 


iJ 


3 


fulcra  loculamentorum  areolarium  principio  e tela  coniunctiva  constantia  in- 
durescere, cartilaginea  fieri  et  ossificari  posse  frequenter  animadvertimus. 


Sic  in  praeparato,  quod  fig.  3 exhibet , ubi  hygroma  inter  genioglossos  ex- 
stitit et  in  linguam  invasit,  ita  ut  eadem  ambitum  adepta  sit  enormem : in  hoc 
praeparato  exstant  in  parte  littera  a designata  tantum  pauca  septa  adhuc  mere 
fibrosa  ; longe  maior  eorum  numerus  cartilagineus  est  et  noiinunquam  quidem 
tanta  copia,  ut  magnas  rigidas  massas  cartilagineas  conspicias.  Quae  corpora 
non  partes  foetus  secundi  (duplicitatis  per  inclusionem)  existimanda  esse,  sed 
indurationes  telae  coniunctivae  indicari  debere  tam  ex  telarum  metamorphosi 
passim  conspicua,  quam  inde  elucet,  quod  numerosae  portiones  cartilagineae 
in  segmento  suo  adhuc  cavernas  ostendunt,  quae  hygromatis  cystides  primiti- 
vae sunt,  circum  quas  parietum  condensatio  cartilaginea  facta  est. 

Nonnunquam  sane  portiones  cartilagineae  et  osseae,  quae  his  in  tumori- 
bus inventae  sunt,  aliud  quid  significant,  nempe  reliquias  foetus  in  foetu.  Ve- 

luti  in  museo  anatomico  Berolinensi  foetus  exstat,  cuius  ex  ore  ingens  hygroma 
cysticum  a palato  profectum  propendet,  pluribus  ossibus  in  una  cystide  laten- 
tibus, inter  quae  plane  evolutum  os  bregmatis  maxime  eminet. 

Vice  versa  tumores  ampliore  distentione  cratis  reticulatae  commutari  pos- 
sunt, quippe  pressio  intrinsecus  cystides  amplificat  eoque  parietes  earum  ex- 
tendit et  sic  sensim  sensimque  tenuiores  reddit,  imo  destruit.  Ita  varietates 
reperimus  a tela  tam  parvas  lacunas  et  fissuras  gerente,  quam  in  corpore 
normali  tela  habet  cavernosa,  usque  ad  ordinem,  in  quo  cavernae  inter  ma- 
gnitudinem nucis  avellanae  et  pugni  variant.  Si  singuli  alveoli  vel  spatia 
reticulata  tantopere  prae  ceteris  subsistentibus  increscunt,  id  plerumque  minus 
inde  fit,  quod  exsudatio  hunc  potissimum  locum  petit,  quam  eo,  quod  plures 
alveoli  minores  septis  destructis  confluunt  ac  maiora  spatia  cavernosa  effi- 
ciunt. Interdum  trabes  in  hygromatibus  internis  funditus  eversae  sunt,  ut 
simplex  solum  saccus  laevis  resideat  (V.  fig.  4 c.) 


Fig.  4, 

Cuius  in  parietibus  prominentiae  toriformes  (b')  cernuntur  perinde  fere  figu- 
ratae, ut  trabecula  auriculae  cordis,  quae  postrema  residua  magni  cystidem 
permeantis  cratis  telae  coniunctivae  repraesentant.  Hi  subrotundi  aggeres 
singulis  in  locis  cribri  instar  perforati  esse  solent,  ultimis  dimidiis  globis 
cavis  illic  remanentibus  , quorum  alterum  dimidium  cum  terminante  tela  con- 
iunctiva  intercidit. 

Quo  maiora  vero  singula  spatia  cystica  et  cavernosa  evaserunt , tanto 
liquidius  serosiusque  omnino  eorum  est  contentum,  dum  in  angustioribus  spa- 
tiis reticulatis  liquor  gelatinosior,  magis  synoviae  similis  est.  Attamen  non 
solum  massae  serosae  in  hygromatibus  spectantur,  verimi  etiam  exempla  a 
plerisque  observatoribus  relata  sunt,  ubi  aut  omnia  spatia  cavernosa  aut  sal- 
tem nonnulla  gelatina  colorata,  adeo  nigra,  aut  sanguine  liquido  referta  erant. 
Elementum  quidem  colorans  semper  est  sanguis,  qui,  si  admixtum  prius  con- 
tentum cysticum  remotum  est,  purus , aut  hoc  adhuc  cum  illo  commixto  ra- 
tioni partis  utriusque  convenienter  mutatus  invenitur.  Aliquando  iam  ex 
phaenomenis  externis  de  contento  coniecturam  facere  licet.  Ubi  enim  cysti- 
des  ipsa  sub  cute  exstant  et  tenues  habent  parietes,  nonnunquam,  si  conten- 
tum est  serosum,  luce  permanante  translucent,  quum  vice  versa  extravasata 
sanguinolenta  saepe  eo  sese  produnt , quod  subcaeruleum  vel  subnigrum 
pellucent. 

Haemorrhagiae,  quae  tales  metamorphoses  in  cystidibus  provocant , tam 
frequentes  sunt,  ut  dimidia  fere  observationum  parte  confirmentur.  Possunt 
aut  hinc  evenire,  quod  hygroma  cysticum  celerrime  crescens  partes  suas  vi- 
cinas vehementer  diducit,  ramis  venarum  tenui  membrana  instructis,  quos  illud 


Fig.  4.  Latus  posterius  foetus  cum  magna  simplici  cystide  in  regione  perinaeali.  Cystis  c incisa 
est  et  uncis  distinetur  , ut  internum  conspici  possit ; a paries  posterior  recti  , cuius  apertura  externa 
partibus  genitalibus  propius  admota  est;  b trabeculae  maximam  parietis  interioris  partem  obsidentes. 

circumdat,  adversus  vim  diducentem  non  resistentibus  , sed  sanguinem  suum, 
posteaquam  rupti  sunt , in  spatia  reticulata  effundentibus ; aut  vi  mechanica 
produci,  qua  illata  tumor  antea  non  coloratus  subito  amplius  intumescit  et  ru- 
befit. Denique  autem  etiam  accidere  potest , ut  parietes  venarum  itidem  , ut 
tela  coniunctiva  a cystidibus  distendantur,  quae  tumore  magis  increscente  pri- 
mum usque  ad  illos  et  deinde  in  eorum  internum  promoventur.  lam  Haw- 
kins  hygroma  vidit  ramos  suos  recentissimos  usque  in  vaginam  maiorum  colli 
vasorum  emisisse,  et  diligentiore  exploratione  cystidum  haemorrhagicarum 
apertum  vasis  lumen,  ex  quo  haemorrhagia  provenit,  aliquando  detegi  potest. 
Semper  tamen  id  fieri  nequit,  si  quidem  venae  pars,  de  qua  agitur,  prorsus 
in  telam  cysticam  abiit. 

Extravasatum  autem  pro  loco  differt,  in  quem  effunditur.  In  exiguis  al- 
veolis circumscriptis  sanguis  coagulari  et  per  thrombum  lumen  vasis  obturare 
potest,  quo  facto  aeque  ac  quilibet  focus  haemorrhagicus  notas  subit  meta- 
morphoses. Si  vero  haemorrhagia  in  maiora  cava  et  communicantia  spatia 
reticulata  pervenit,  sanguis  cum  contento  miscetur  eoque  istas  massas  produ- 
cit, quae  tum  e rubro  candicant , quemadmodum  gelatum  ribium , tum  nigri- 
cant et  picis  instar  habent.  Quum  igitur  maiore  venae  apertura  illud  con- 
tentum sensim  eluitur , aut  etiam  ex  parte  per  resorptionem  removetur  , et 
vena  cum  loculamentis  per  foramen  rupturae  communicare  pergit , sanguis 
omnia  spatia  cava,  uti  fit  in  tela  cavernosa,  percurrit  et  per  illud  foramen  cum 
sanguine  generaliter  circulante  perpetuo  communicat.  Qua  ratione  e.  c.  cun- 
ctae maculae  telae  in  exemplari  fig.  1 sanguine  impletae  erant.  Porro  hygroma 
perscrutatus  sum  in  regione  perinaeali,  ferme  eadem  atque  in  fig.  2 magnitu- 
dine, quod  partim  telam  maculis  angustissimis,  partim  cystides  offerebat  nucem 
iuglandem  magnitudine  superantes.  Omnia  haec  spatia  per  maiores  minoresve 
aperturas  inter  se  communicantia  sanguinem  continebant.  Quia  vero  apertura 
communicationis  cum  vasis  sanguineis  sine  nimia  destructione  reperiri  non  posse 

videbatur,  ex  pelvis  cavo  in  venam  hypogastricam  aquam  inspersi,  quo  cuncta 
loculamenta  flumine  irrigabantur. 

Verum  quum  in  hygromatibus  cysticis  non  semper  omnia  spatia  reticu- 
lata inter  se  communicent,  sed  nonnulla  a ceteris  seiuncta  sint,  evenire  potest, 
ut  nonnullae  hygromatis  sectiones  liquore  seroso  refertae  sint,  dum  aliae 
spatia  exhibent  sanguinolenta.  Ita  in  fig.  3 nonnisi  pars  b extravasato  impleta 
est,  parte  a vulgarem  modo  liquorem  tenente. 

Altera  ex  parte  si  communicationem  inter  venam  et  hygroma,  in  quo  id 
peragrantes  trabeculae  telae  coniunctivae  iam  destructae  sunt,  uti  in  fig. 4, 
natam  fingimus,  priore  contento  cystico  paullatim  eluto  cystis  sanguifera  orire- 
tur cum  sanguine  circulante  conununicans.  Eadem  ratione  ortum  perplexarum 
illarum  colli  cystidum  sanguinolentarum  explico,  quae  minus  recte  etiam  hae- 
matocele  colli  vocantur,  ubi  inter  punctionem  sanguis  evacuatur  purus,  quo 
effluente  cystides  aut  nihil  sui  voluminis  perdunt,  aut  post  parvam  comminu- 
tionem  et  praeclusionem  illico  replentur.  Nullam  quidem  huius  generis  cysti- 
dem  anatomice  perquirendi  copia  mihi  facta  est,  omnino  dumtaxat  duo  horum 
exemplorum  rariorum  in  vivo  spectavi,  sed  ortus  illarum  cystidum  , quae  aut 
sine  dubio  congenitae  sunt,  aut  prima  infantia  primum  cernuntur,  sicut  ob- 
servationes de  propriis  hygromatibus  factae  nostrum  explicandi  modum  veri 
reddunt  simillimum. 

Proinde  hygromata  cystica  compagem  quandam  tumorum  constituunt,  qui 
tum  seiuncti  tantum  serum  continent,  tum  plasmata  fiunt,  quae  ut  tumores  ca- 
vernosi, circa  structuram  solum  magnitudinis  modo  ab  iis  discrepantes,  san- 
guinem gerunt  cum  circulante  communicantem.  Ipsi  ceterum  tumoris  caver- 
nosi crebro  habitum  ostendunt  persimilem. 

Fig.  5. 


Fig-.  5 femur  foetale  refert,  cuius  cutis  ubique  tuberibus  et  gibbis  elata  est, 
in  quibus  internis  tela  cavernosa  saguinolenta  inest.  Pariter  ut  haec  tubera 
cutis  sanguinolenta  spatia  quoque  cystica  et  reticulata  sero  impleta  cognovimus  ? 
imo  similitudo  huius  habitus  cum  hygromatibus  megalocysticis  intercedens  tanta 
est,  ut  aeque  atque  hic  inter  tumores  quoque  cavernosos  exemplaria  invenia- 
mus, in  quibus  solummodo  pars  quaedam  reticulata  sero,  alia  ab  hac  seclusa 
sanguine  referta  est.  Mihi  quidem  id  inter  exempla  in  vivo  observata  semel 
tantnm  obtigit,  Rokitansky  autem  frequentius,  potissimum  in  hepatis  tumori- 
bus cavernosis  animadvertit,  partem  qnandam  loculatam  albam  fuisse,  ergo 
se  cum  venis  nondum  coniunxisse. 

Huc  si  addimus , quod  saepenumero  experti  sumus , tumores  cavernosos 
haud  raro  peculiare  terminans  tegumentum  fasciale  non  habere,  sed  incisione 
telae  coniunctivae  iam  spatia  ista  loculata  aperiri,  ita  ut  ipsa  tela  coniunctiva 
sicuti  in  hygromatibus  paries  extremus  sit;  si  insuper  adiicimus,  in  nullo  a 
me  pervestigato  tumore  cavernoso  epitelium  conspicuum  inventum  esse,  quod 

in  modum  interiori  membranae,  venarum  convenientem  loculamenta  investiret, 
sed  ea  semper  ex  trabeculis  et  crispata  tela  coniunctiva  constitisse,  quae  dum- 
taxat perpetuo  sanguinis  fluxu  quasi  laevigata  erant ; nobis  indubium  esse  vi- 
detur, sanguiferas  maculas  cavernosas  loculamentis  in  tela  coniunctiva  oriun- 
dis in  venam  increscentibus  exoriri  posse.  Num  vero  haec  unica  sit  originis 
species,  neque  perinde  ex  venis  ipsis  tale  neoplasma  proficisci  queat,  equi- 
dem non  ausim  decernere. 

Appendix. 


Chemicam  compositionem  serosi  liquoris  in  hygromatibus  cysticis  obvii 
supra  prorsus  praetermisi,  quoniam  omnes  disquisitiones,  quae  mihi  innotue- 
runt, solum  fere  sanguinis  elementa  demonstrare  solent.  In  appendice  autem 
explorationem  substantiae  referre  licet , cuius  in  degeneratae  glandulae  thy- 
reoideae folliculis  colloideis  repertae  habitus  chemicus  mentione  dignus  videtur. 

Maxima  struma,  cuius  in  segmento  numerosae  erant  cystides,  ex  quibus 
partim  liquida  gelatina  emanabat,  dum  aliae  solidum  habebant  contentum, 
asservationis  gratia  in  spiritu  vini  collocata  erat.  Aliquanto  post  praeparatum, 
quum  monstrandum  esset,  nullo  modo  videbatur  ex  vitro  rursus  eximi  posse, 
quia  eius  fundo  firmiter  agglutinatum  erat.  Coniunctis  demum  plurium  ho- 
minum laboribus  contigit,  ut  a fundo  divelleretur.  Causa  adhaesionis  vide- 
batur leviter  rubefacta,  coagulata  gelatina  solida,  quae  inter  vitrum  et  infe- 
riorem tumoris  planitiem  effusa  omnes  sinus  huius  planitiei  investiverat.  Haec 
massa  praeter  colorem  plane  eadem  phaenomena  physicalia  exhibebat,  quae 
gelatinatum  gluten  animale  vel  ichthyocolla  offert.  Perscrutatione  eius  haecce 
cognita  sunt : in  aqua  frigida  gelatina  vehementer  turgescit,  in  fervente  facile 
pars  maxima  solvitur , dum  exigui  solum  flocci  non  soluti  remanent.  Quando 
gelatina  antea  spiritu  tractata  erat  fortiore,  quam  qui  in  vitro  erat,  solutio 
difficile  procedebat.  Neque  hoc  in  casu  mihi  contigit,  ut  solutionem  vaporatam 

rursus  in  gelatinam  converterem,  quod  alias  semper  obtinui.  Sed  aestumatis- 
simus  meus  collega  Baumert  etiam  ex  ista  solutione  gelatinam  comparavit, 
si  eam  per  horae  spatium  in  tubulo  vitreo  liquatione  obturato  fervefaciebat  et 
tum  tubulum  aperiebat.  In  aquosa  solutione  lente  vaporanda  fusca  membra- 
nula structura  carens  in  superficie  conformatur,  quae,  quotiescunque  remove- 
tur, rursus  renovatur,  liquore  odorem  glutini  similem  evaporante.  Substantia 
plane  siccata  flamma  flava  ardet,  odorem  ardenti  cornu  similem  emittens. 

Habitus  solutionis  coctione  paratae  adversus  reagentia  peculiaris  erat. 
Alkohol  absolutus  nullam  efficiebat  praecipitationem,  si  solutio  non  tantopere 
vaporata  erat,  ut  frigescens  in  gelatinam  abiisset.  In  quaque  solutione  quo- 
dammodo minoris  concentrationis  praecipitatio  nulla  fiebat.  (In  spiritu  aquoso, 
in  quo  praeparatum  asservatum  fuerat,  adeo  exigua  copia  illius  substantiae  so- 
luta erat,  id  quod  ex  vaporando  cognoscebatur,  quo  massa  se  gelatinans  pro- 
ducebatur.) 

Acidum  tannicum  forte  praecipitatum  floccidum  proferebat;  item  fortia  acida 
mineralia,  e.  g.  acidum  nitricum  et  muriaticum,  ubi  praecipitatum  etiam  in  acidi 
maiori  copia  non  solvebatur.  Acidi  acetici  minor  quantitas  adiecta  praecipi- 
tatum adducebat,  quod  in  maiori  illius  solvebatur.  In  solutione  acida  ferro- 
kalium  cyanatmn  nihil  immutabat.  Alumen  substantiam  reddebat  turbidissimam, 
quae  in  maiori  copia  non  resolvebatur.  Salia  metallica,  e.  gr.  argentum  nitri- 
cum, hydrargyrum  nitricum  oxydulatum,  bydrargyrum  bicbloratum  corrosivum, 
fortia  praecipitata  alba  promovebant.  Baryta  nitrica,  baryum  chloratum,  na- 
trum  aceticum  et  phosphoricum  nihil  transformabant,  neque  tinctura  iodi. 

Aptioris  conspectus  causa  hanc  strumae  massam  se  gelatinantem  una  ta- 
bula cum  puro  glutino  et  chondrino  componamus.,  ut  differentiae  et  similitu- 
dines trium  substantiarum  gravissimis  in  reactionibus  appareant. 

Glutinum. 

Chondrinum. 

Gelatina  Strumae. 

Alkohol. 

in  solutione  concentrata  praecipitatum 
tenax  massa  alba. 

in  solutione  valde  con- 
centrata praecipitatum. 

Kali. 

mutatio  nulla. 

mutatio  nulla. 

mutatio  nulla. 

Acidum  tanni- 
cum. 

forte  praecipitatum 
subflavum. 

forte  praecipitatum 
subflavum. 

forte  praecipitatum  floc- 
cidum. 

Acidum  aceti- 
cum. 

mutatio  nulla. 

forte  praecipitatum 
in  maiori  copia 
non  solubile. 

copia  parva  adiecta  prae- 
cipitatum in  maiori  co- 
pia solubile. 

Acidum  mu- 
riaticum. 

mutatio  nulla. 

alba  obnubilatio  in 
maiori  copia  facile 
solubilis. 

forte  praecipitatum  in 
maiori  copia  non  so- 
lubile. 

Acidum  nitri- 
cum. 

mutatio  nulla. 

alba  obnubilatio  in 
maiori  copia  solu- 
bilis. 

forte  praecipitatum  in 
maiori  copia  non  so- 
lubile. 

Alumen. 

mutatio  nulla. 

forte  praecipitatum 
album  in  maiori  co- 
pia facile  solu- 
bilis. 

forte  praecipitatum  in 
maiori  copia  non  so- 
lubile. 

Hydrargyrum 

bichloratum. 

fortius  praecipita- 
tum. 

post  aliquod  tempus 
obnubilatio  quae- 
dam. 

album  praecipitatum. 

Hydrarg.nitric. 

oxydulalum. 

forte  praecipitatum 
album. 

forte  praecipitatum. 

Argentum  ni- 
tricum. 

mutatio  nulla. 

forte  praecipitatum. 

forte  praecipitatum. 

Ex  his  igitur,  quae  attulimus,  gelatinam  strumae  in  aqua  frigida  turge- 
scere, in  fervida  solvi  et  in  vaporando  refrigerandoque  gelatinari  patet.  Quas 
ob  proprietates  eadem  inter  collae  species  numerari  debet.  Habitu  suo  adver- 
sus reagentia  ciun  glutino  et  chondrino,  quod  ad  kali  atque  acidum  tannicum 
spectat,  prorsus  congruit;  discrepat  autem  potissimum  habitu  adversus  ista 
reagentia,  quae  etiam  chondrinum  a glutino  maxime  secernunt,  scilicet  adver- 
sus acidum  aceticum,  alumen  atque  acida  mineralia. 

Gelatinationem  vero  liquoris,  e folliculis  glandulae  thyreoideae  effusi  in 
vitro  spiritu  impleto  ita  arbitror  explicandam  esse,  ut  liquor  maiore  suo  pon- 
dere specifico  in  fundum  vasis  perveniret,  ubi  ei  spiritu  superstante  tantum 
aquae  subductum  sit,  ut  coagulari  deberet.  Contra  praecipitatio  quaedam  per 
spiritum  aquosum,  qui  quidem  ipse  aliquantum  massae  glutinosae  solverat,  non 
statuenda  est. 

Nostra  denique  observatio  minus  propterea  consignanda  videtur , quod 
glutinis  speciem  reactionibus  suis  a ceteris  recedentem  expromsit,  quam  ideo, 
quia  haec  strumae  substantia  in  gelatinam  abiens  et  glutinans  pathologice 
quidem,  attamen  libere  in  corpore  secreta  erat,  haud  vero  per  coctionem  de- 
mum e telis  comparanda  esset. 

